Lažni horror zamijenila stvarnost (31/10/01) - 2001-11-01
Najpopularniji likovi Noći vještica - vatrogasci, policajci, Uncle Sam i Lady Liberty
Američki Halloween, Noć vještica prije Svisvetih, obično je dobra prilika za zabavu i šale o stvarima koje nas uglavnom ispunjavaju jezom. Na Halloween, Amerikanci – uglavnom oni mlađi, ali često i stariji – obično se maskiraju, često u horror-maske. Međutim, ove godine teško je reći koliko će Amerikance zabavljati takav lažni horror, kada su svakodnevno sučeljeni s terorom u stvarnom životu. U Silver Springu, predgradju Washingtona, obično ostvaruje dobar promet u ovo doba godine. Međutim, vlasnik Barry Taylor kaže da ove godine nije tako. "U trgovini imam sve ove tradicionalne stvari – na primjer, kostime životinja, lavova, tigrova, medvjeda, no mušterija baš nema mnogo. Dućan je obično u ovo doba godine pun kupaca. Ove je godine drugačije. Možda se mnogi ljudi neće maskirati i izići u provod. Ukoliko budu izlazili i slavili, vjerojatno će izići u bar obučeni u običnu odjeću zbog tragedije koja nam se dogodila i rata u kojem smo." Ipak, neke druge trgovine bilježe dobru prodaju kostima, posebno onih domoljubnih, kao i kostima nadljudskih heroja, poput Spidermana, te kostima junaka iz pravih života, poput vatrogasaca i policajaca, koji su u New Yorku na ruševinama Svjetskog trgovinskog centra spašavali život i pod cijenu vlastitoga. U New Yorku, Kate Edmunds nije sigurna što da učini po pitanju Halloweena. Kako kaže, radije ga ne bi slavila, ali to joj je posao. Gospođa Edmunds, podrijetlom Engleskinja, koja već 16 godina živi na Manhattanu, profesionalno se bavi – planiranjem proslava. U reklami za svoje usluge ona inače savjetuje svojim mušterijama da kuće okite lažnom paučinom i da puštaju kazete sa snimcima vrištanja i drugim jezovitim zvukovima, što bi svake druge godine bilo posve prikladno. Sada je to drugačije, no ipak, ove godine - kaže gospođa Edmunds, koja je osobno poznavala mnoge od žrtava napada na Svjetski trgovinski centar – posebno je važno da se Halloween proslavi, makar samo za dobrobit djece. "Vjerujem da će čak i ljudi koji su izgubili bližnje, voditi djecu na proslave Halloweena u nadi da će se tako donekle vratiti normalnom životu i zapravo slaviti život. Kada imate djecu, možete ostati zatvoreni u kući samo neko kraće vrijeme. Ukoliko imate djecu, život mora ići dalje i vi im u tome morate pomoći. A kako? Tako da im svakog dana priuštite što više radosti. Mislim da je to priroda moga posla. U normalnim uvjetima, moj sin na Halloween u školu ide – maskiran." U tu školu – dodaje gospođa Edmunds – danas idu i mnoga djeca čija je škola uništena u nedavnim napadima. Stoga je ove godine, iz poštovanja prema djeci koja su u zadnje vrijeme proživjela mnoge teške trenutke, odlučeno da se u školi neće dozvoljavati maske. Maskiranje za Halloween nije zabranjeno u svim njujorškim školama. Odluka o tome prepuštena je upravi svake pojedine škole. Kate Edmunds kaže da svojem petogodišnjem sinu namjerava prirediti zabavu za Halloween u vlastitom domu. "Jasno je da se moramo naći s prijateljima. Halloween nam je za to trenutno najbolja isprika. Moj se sin veseli susretu sa svim svojim prijateljima i namjerava se maskirati u Kralja Artura ili Spidermana. To će nam zapravo biti prva zabava za djecu od terorističkih napada. Otada ljudi baš ne organiziraju proslave rođendana i druge dječje zabave. No, srećom, sada se to ipak pomalo mijenja." Mnogi Amerikanci nisu ranije imali sumnji oko proslave Halloweena. U proteklih nekoliko godina, dapače, kostimi i maske postajali su sve jezovitiji i realističniji. No, kako se čini, raspoloženje se sada mijenja.